
AVIZ COMUN
asupra proiectului de Lege privind aprobarea Ordonanţei de urgenţă a Guvernului nr.103/2010 
pentru rectificarea bugetului de stat pe anul 2010
În conformitate cu prevederile art. 9 şi 10 din Regulamentul şedinţelor comune ale Camerei Deputaţilor şi Senatului, cu modificările ulterioare, Comisia pentru politică economică, reformă şi privatizare şi Comisia pentru industrii şi servicii din Camera Deputaţilor şi Comisia economică, industrii şi servicii a Senatului au fost sesizate, spre dezbatere şi avizare, cu proiectul de Lege privind aprobarea Ordonanţei de urgenţă a Guvernului nr.103/2010 pentru rectificarea bugetului de stat pe anul 2010, trimis de Guvern.
Conform prevederilor art. 61 din Regulamentul Camerei Deputaţilor, republicat, cu modificările şi completările ulterioare, şi ale art. 58 din Regulamentul Senatului, cu modificările şi completările ulterioare, Comisiile au  examinat iniţiativa legislativă  menţionată  mai  sus în şedinţa din 2 februarie 2011.
La lucrările celor trei Comisii, a participat, în calitate de invitat, reprezentantul Ministerului Economiei, Comerţului şi Mediului de Afaceri, doamna Mihaela Andrei – şef serviciu, în vederea susţinerii necesităţii adoptării acestei iniţiative legislative.
În  urma dezbaterilor  şi a opiniilor  exprimate, membrii celor trei Comisii au  hotărât, cu majoritate de voturi, să  avizeze favorabil  proiectul de lege. 
În raport cu  obiectul şi conţinutul său, iniţiativa legislativă  face  parte  din categoria  legilor ordinare.

